વ્યક્તિ જ્યારે નિર્ણય લઈ શકતી નથી અથવા તેની શક્તિ નથી હોતી ત્યારે તેને કાર્યની સૂઝ પડતી નથી અને અટવાઈ જાય છે. ઉમદા નિર્ણયશક્તિ દ્વારા વ્‍યક્તિ પોતાના કાર્યને વળગી રહે છે તથા તેનામાં દિશાસૂઝ હોય છે. સંજોગો અને કાર્યની જરૂરિયાત પ્રમાણે વ્‍યક્તિને નિર્ણય લેતા આવડતું હોય તો તે બીજાને માટે પણ પથદર્શક બની રહે છે. અમેરિકાની એક જાણીતી કંપનીએ ત્યારની નવી નવી જાપાનની સોની કંપનીના રેડિયો ઉપર પોતાનું બ્રાન્ડ નેમ રાખવાનો આગ્રહ રાખ્યો, પરંતુ સોનીના ડાયરેકટરે તેનો અસ્‍વીકાર કર્યો અને પછી આખા જગત ઉપર સોની કંપની છવાઈ ગઈ. યોગ્‍ય નિર્ણયથી ઘણા નેતાઓએ ભૂતકાળમાં દેશનો ઇતિહાસ બદલી નાખ્યો છે. આમ વ્‍યક્તિની ઉમદા નિર્ણયશક્તિ અને તે નિર્ણય પ્રમાણે જ કામ કરવાની પ્રબળ ઈચ્છા માનવીને જીવનમાં પ્રગતિ અર્પે છે.